聚景園宴集
作者：任希夷
朝代：宋

paragraphs: 晚排閶闔披雲霧，身躡仙脩遊禁宇。
始知天上自清涼，不信人閒有炎暑。
庭前青松笙竽聲，望處紅蕖錦繡雲。
月卿領客意繾綣，冰盤照坐光繽紛。
薰堂盡却蒲葵扇，瑶階細展桃枝簟。
加籩新采波上菱，如珠更剝盤中芡。
老罷慚無翰墨功，臭味喜入芝蘭叢。
二妙不偕阿鳳至，四老但許商山同。
明當入直須隨仗，夕陽未下催歸槳。
重城街鼓已鼕鼕，舉頭桂魄層霄上。